Document ID: 32011D0379

DECIZIA DE PUNERE ÎN APLICARE A COMISIEI
din 27 iunie 2011
privind plățile lunare din FEGA pentru cheltuielile efectuate de agențiile de plăți din statele membre în mai 2011
[notificată cu numărul C(2011) 4497]
(2011/379/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (1), în special articolul 15 alineatul (2) și articolul 16,
având în vedere Regulamentul (CE) nr. 883/2006 al Comisiei din 21 iunie 2006 de stabilire a normelor de aplicare a Regulamentului (CE) nr. 1290/2005 al Consiliului în ceea ce privește ținerea evidenței conturilor de către agențiile de plăți, declarațiile de venituri și cheltuieli și condițiile de rambursare a cheltuielilor din FEGA și FEADR (2), în special articolul 9,
după consultarea Comitetului pentru fondurile agricole,
întrucât:
(1)
În conformitate cu articolul 14 alineatul (1) și cu articolul 15 alineatul (2) din Regulamentul (CE) nr. 1290/2005, Comisia stabilește plățile lunare prin care se rambursează statelor membre cheltuielile efectuate, pe parcursul unei perioade de referință, în cadrul Fondului european de garantare agricolă (FEGA) de către agențiile de plăți acreditate și pune la dispoziție resursele financiare necesare. Decizia respectivă se adoptă pe baza informațiilor furnizate Comisiei de către statele membre în temeiul articolului 8 alineatul (1) din Regulamentul (CE) nr. 1290/2005 și al articolului 4 din Regulamentul (CE) nr. 883/2006.
(2)
În temeiul articolului 17 alineatele (1) și (2) din Regulamentul (CE) nr. 1290/2005, fără a aduce atingere deciziilor menționate la articolele 30 și 31 din regulamentul respectiv în legătură cu închiderea conturilor, Comisia poate să reducă sau să suspende temporar plățile lunare către statele membre în cazul în care, pe baza declarațiilor de cheltuieli sau a informațiilor furnizate de statele membre, nu poate stabili dacă angajarea fondurilor este conformă cu normele comunitare aplicabile. Înainte de a proceda astfel, Comisia trebuie să ofere statelor membre în cauză posibilitatea de a-și prezenta observațiile.
(3)
Comisia trebuie să asigure respectarea de către statele membre a condițiilor și a termenelor limită stabilite de legislația comunitară pentru plata ajutoarelor sau a primelor către beneficiari, ca element legat de corectitudinea cheltuielilor respective. În conformitate cu articolul 16 din Regulamentul (CE) nr. 1290/2005, trebuie considerate neeligibile orice plăți efectuate în afara termenelor limită stabilite de legislația comunitară. În acest sens, Comisia trebuie să reducă valoarea plăților lunare acordate statelor membre și să ajusteze impactul financiar al reducerii proporțional cu întârzierea plăților prin aplicarea diverselor rate prevăzute la articolul 9 alineatele (1) și (2) din Regulamentul (CE) nr. 883/2006. Cu toate acestea, în temeiul articolului 9 alineatul (3) din regulamentul menționat, Comisia aplică rate de reducere mai mici sau nule dacă se constată existența unor condiții excepționale de gestionare pentru anumite măsuri, sau dacă statele membre respective prezintă justificări întemeiate.
(4)
Comisia a constatat că unele dintre cheltuielile efectuate până la 31 martie 2011 de către Belgia, Germania, Irlanda, Grecia, Spania, Franța, Italia, Țările de Jos, Portugalia, România, Slovacia și Regatul Unit au avut loc după termenele limită legale.
(5)
Comisia consideră că au existat probleme speciale de gestionare în cazul anumitor măsuri sau că au fost furnizate explicații întemeiate de către Belgia, Germania, Franța, Țările de Jos și Regatul Unit și că, prin urmare, este oportună aplicarea, în cazurile respective, a ratelor de reducere mai mici sau nule, după cum se specifică mai jos.
(6)
Următoarele plăți efectuate în afara termenelor limită legale trebuie deduse din plățile lunare care urmează să fie efectuate către statele membre în cauză: 13 215,75 EUR pentru Irlanda, 1 599 146,78 EUR pentru Grecia, 1 678 840,21 EUR pentru Spania, 6 820 961,97 EUR pentru Franța, 1 238 597,55 EUR pentru Italia, 1 840 302,79 EUR pentru Portugalia, 82 816,73 EUR pentru România, 346 334,22 EUR pentru Slovacia și 156 316,53 EUR pentru Regatul Unit.
(7)
Statele membre în cauză au fost informate în legătură cu reducerile propuse. Li s-a solicitat statelor membre respective să furnizeze informații și să își prezinte propriul punct de vedere. Reducerile au fost calculate având în vedere informațiile primite de Comisie,
ADOPTĂ PREZENTA DECIZIE:
Articolul 1
Plățile lunare destinate acoperirii cheltuielilor efectuate de agențiile de plăți din statele membre în cadrul FEGA în luna mai 2011 sunt stabilite în conformitate cu tabelul din anexă.
Prezenta decizie nu aduce atingere deciziilor ulterioare pe care Comisia le poate lua în cadrul procedurilor de închidere a conturilor și de verificare a conformității, precum și în cadrul procedurilor prevăzute la articolele 17 și 17a din Regulamentul (CE) nr. 1290/2005.
Articolul 2
Prezenta decizie se adresează statelor membre.
Adoptată la Bruxelles, 27 iunie 2011.

Labels: 18
15
19